Voldemar Meigas

Voldemar Meigas (ka Vladimir Meigas; 29. jaanuar 1910 Kroonlinn – 19. aprill 1984 Tallinn) oli eesti arhitekt, ehitusjuht ja Eesti NSV riigitegelane.

Ta sündis Kroonlinnas laevaehitusmeistri perekonnas. Aastal 1933 lõpetas ta Leningradis Friedrich Engelsi nimelise instituudi töölisfakulteedi ning aastal 1938 arhitektuuri- ja ehitustehnikumi tehnik-arhitekti kutsega. Aastatel 1941–1944 töötas ta Siberis Suhhoi Logi paberivabriku ehitusosakonna ülemana.

Aastal 1944 asus ta Eesti NSV Rahvakomissaride Nõukogu kutsel Tallinna; oli aastatel 1944–1950 Arhitektuuri Valitsuse juhataja asetäitja. Aastatel 1950–1954 oli ta Eesti NSV kommunaalmajanduse minister, vallandati (kõrg)hariduse kohta valetamise pärast; aastatel 1954–1957 Eesti NSV ehitusministri asetäitja, aastatel 1957–1961 Tallinna laulu- ja näituseväljaku ehitusdirektor. Aastatel 1961–1970 oli ta Tallinna Töörahva Saadikute Nõukogu Täitevkomitee Kapitaalehituse Valitsuse juhatajana. Aastast 1971 jäi ta pensionile.

Ta oli aastast 1945 Arhitektide Liidu liige. Aastast 1950 oli ta NLKP liige.

Ta on koostanud linnaplaane (Haapsalu generaalplaan, 1948); tähtsaim on Tallinna uue keskväljaku – Viru väljaku ideekavand (1945 toimunud kinnise võistluse võidutöö), mille põhjal projekteeris koos Otto Keppega suurte esindushoonetega linnakeskuse, mis on teostatud osaliselt muudetuna.

Voldemar Meigas suri 19. aprillil 1984 Tallinnas ja ta maeti 24. aprillil 1984 Metsakalmistulehttp://www.kalmistud.ee/g1/haudi?action=maetud&popup=0&yldotsing=1&filter_maetud_kalmistu=&filter_maetud_perenimi=Meigas&filter_maetud_eesnimi=Voldemar&filter_maetud_synniaeg%5B1%5D=&filter_maetud_synniaeg%5B2%5D=&filter_maetud_surmaaeg%5B1%5D=&filter_maetud_surmaaeg%5B2%5D=&filter_maetud_matuseaeg%5B1%5D=&filter_maetud_matuseaeg%5B2%5D=&otsi=Otsi.

 Tunnustus 
 1949 Nõukogude Eesti preemia
 orden Austuse märk

 Isiklikku 
Tema poeg on disainer Leonardo Meigas.

 Viited 

 Kirjandus 
 Eesti kunsti ja arhitektuuri biograafiline leksikon. Tallinn 1996
 Eesti majanduse biograafiline leksikon 1951*2000 AS Kirjastus Ilo, 2003
 "Valitud ja valitsenud..." koostanud Jaan Toomla. Tallinn 1999.

Kategooria:Eesti arhitektid
Kategooria:Eesti NSV ministrid
Kategooria:Ordeni "Austuse märk" kavalerid
Kategooria:Metsakalmistule maetud
Kategooria:Sündinud 1910
Kategooria:Surnud 1984